《沁园春 用韵追和邱琼台责高宗杀武穆》
清代·丁之翘

狱决风波，功隳沙漠，往事堪哀。当朱仙兵进，犁庭指日；

却因何故，叠召金牌。桧纵营谋，俊虽党恶，皆以昏庸种祸胎。

思恢复、叹十年之力，一旦成灰。

吾为探出私怀。恐驾返徽钦忌且猜。任中原躏蹂，姑为退避；

淮南猖獗，慢自延挨。内溃奸徒，外讧强敌，义士忠臣安在哉？

罪之首、出皋亭降表，恨与山堆。